SA-atlete skitter op Afrika-kampioenskapCaster Semenya Van die heel beste vertonings op die byeenkoms is deur Suid-Afrikaanse atlete gelewer, en die gasheerland het ook gemaklik met sy 33 medaljes (16 goud, nege silwer en agt brons) die beste op die nie-amptelike telbord gevaar. Kenia was tweede met 24 medaljes (agt goud, agt silwer en agt brons). Daar was ŉ reeks goeie vertonings sedert Donderdag deur die Suid-Afrikaanse atlete, maar Sondag het miskien beter vertonings opgelewer as die ander dae wat tot ŉ groot mate deur uitdunne in beslag geneem is. Onder die voorste vertonings was goud in drie van die vier afloswedlope deur die mans- en vroue-viertalle en ook ŉ derde plek; drie goue medaljes deur Caster Semenya – insluitende die 4 x 400 – en Wenda Nel wat lid was van dié aflosspan. Nel se prestasie is ŉ duidelike aanduiding dat sy op koers is vir die Rio-Spele. Sy het wéér die 400 m-hekkies in onder 55 sekondes gehardloop, net-net buite haar beste van 54,61 dié seisoen. Wayde van Niekerk (Foto: @WaydeDreamer, Twitter) Hy het nie in die 4 x 400-aflos gehardloop nie, maar Suid-Afrika het nogtans Sondag ŉ goeie brons gewen met hul span van Jon Seeliger, Shaun de Jager, Ofentse Mogawane en LJ van Zyl. Sunette Viljoen het soos verwag die spiesgooi gewen en Philmar van Rensburg se 76,04 m was goed genoeg om aan hom die manstitel te besorg. Semenya verbeter persoonlike beste Sy is nog nie seker aan watter items sy in Rio sal deelneem nie. Sy het Saterdag in die 1500 m die tweede vinnigste tyd nóg deur ŉ Suid-Afrikaner gehardloop. Haar persoonlike beste tyd wat sewe jaar gelede opgestel is, is met meer as ses sekondes verbeter en haar wentyd van 4:01,99 was net 0,18 sekondes stadiger as die SA-rekord wat Zola Budd 32 jaar gelede, in 1984, opgestel het. Semenya het toe Sondag ook die 800 m in haar derde beste tyd van die jaar, 1:58,20, gewen. Sy het reeds twee keer vanjaar in die Diamantliga 1:56,64 aangeteken. En toe het sy saam met Nel, Jeanelle Griesel en Justine Palframan ŉ nuwe SA en kampioenskaprekord in die 4 x 400 m opgestel waar haar skitterende laaste ronde die deurslag gegee het. Hul tyd, 3:28.49, mag Suid-Afrika dalk net vir die Spele laat kwalifiseer, afhangende van wat ander spanne tot die afsnydatum oor minder as drie weke vermag. LJ van Zyl en Cornel Fredericks het albei weer ongemaklik gelyk en kon onderskeidelik slegs ŉ vierde en sesde plek in die 400 m-hekkies loshardloop.